MACO จัดประชุมวิสามัญผู้ถือหุ้น
MACO จัดประชุมวิสามัญผู้ถือหุ้น ครั้งที่1/2564
21 ม.ค. 2564

นายซิว โค ชวน รองประธานกรรมการบริษัท พร้อมคณะกรรมการ บริษัท มาสเตอร์ แอด จำกัด (มหาชน) หรือ MACO จัดประชุมวิสามัญผู้ถือหุ้น ครั้งที่ 1/2564 ณ โรงแรมอีสติน แกรนด์ สาทร เมื่อวันที่ 19 มกราคม 2564 โดยนำเสนอวาระเพื่อพิจารณาทั้งสิ้น 2 วาระ โดยที่ประชุมมีมติอนุมัติรับรองรายงานการประชุมสามัญผู้ถือหุ้นประจำปี 2563 รวมถึงอนุมัติการแก้ไขสัญญาบริหารจัดการเพื่อบริหารสื่อโฆษณา (Advertising Media Management and Service Agreement) ระหว่างบริษัทฯ กับ บริษัท แพลน บี มีเดีย จำกัด (มหาชน) หรือ PLANB ในการยกเว้นภาระหน้าที่ในการชำระค่าตอบแทนขั้นต่ำภายใต้สัญญาบริหารจัดการ
ทั้งนี้เพื่อความปลอดภัยของผู้ถือหุ้นและพนักงาน บริษัทฯได้ดำเนินการประชุมตามมาตรการป้องกัน COVID-19 ตามกฎหมายข้อกำหนดอย่างเคร่งครัด อาทิ การตั้งจุดตรวจคัดกรองตั้งจุดล้างมือด้วยเจลแอลกอฮอล์ การกำหนดระยะห่างการจัดจำนวนที่นั่งผู้ถือหุ้นภายในห้องประชุมไม่เกิน 90 ที่นั่งการกำหนดให้มีการเช็คอิน-เช็คเอาท์บนแอพพลิเคชั่นไทยชนะ และผู้เข้าร่วมประชุมต้องสวมหน้ากากอนามัยตลอดเวลา
รวมทั้งใช้เวลาประชุมไม่เกิน 2 ชั่วโมง นอกจากนี้ผู้ถือหุ้นยังสามารถร่วมประชุมผ่านการถ่ายทอดสด หรือ Live Streaming ผ่านทางเว็บไซต์ของบริษัทฯได้อีกด้วย ซึ่งนับได้ว่าบริษัทฯคำนึงถึงความปลอดภัยของผู้ถือหุ้นเป็นอย่างแรกและมีการปรับตัวอย่างรวดเร็วเพื่อรองรับสถานการณ์ New Normal ได้เป็นอย่างดี เพื่อให้เกิดประโยชน์และอำนวยความสะดวกสบายให้กับผู้ถือหุ้นอย่างสูงสุด